钦定古今图书集成/明伦汇编/官常典/第779卷 > 张纂〈子宣轨 从弟元宾〉
## 钦定古今图书集成/明伦汇编/官常典/第779卷 > 张纂〈子宣轨 从弟元宾〉

按《魏书甄琛传》：“琛同郡张纂，字伯业，祖珍，字文表，慕
容宝度支尚书。太祖平中山入国，世祖时拜中书侍
郎。真君元年，关右慰劳大使。二年，拜使持节镇西将
军、凉州刺史。卒赠征东将军、燕州刺史，谥曰穆。纂涉
经史，雅有气尚，交结胜流。太和中，释褐奉朝请，稍迁
伏波将军、任城王澄镇北府骑兵参军，带魏昌县令”，
吏民安之。后为北中府司马。久之，除乐陵太守。在郡
多所受纳。闻御史至，弃郡逃走，于是除名，乃卒。天平
初，赠使持节、都督冀定二州诸军事、骠骑将军、定州
刺史。子宣轨，少孤，事母以孝闻。历郡功曹、州主簿。延
昌中，释褐奉朝请、冀州征东府长流参军，转相州中
军府录事参军、定州别驾。后除镇远将军、员外散骑
常侍，出为相州抚军府司马。宣轨性通率，轻财好施。
属葛荣围城，与刺史李神有固守之效。永安中，以功
赐爵中山公。中兴初，坐事死于邺。纂从弟元宾，太和
十六年，出身奉朝请，迁员外郎、给事中。正光中，除中
坚将军、射声校尉。永安三年卒。永熙中，外生高敖曹
贵达，启赠持节、抚军将军，瀛州刺史。